للسنة الثالثة على التوالي، امتحانات البكالوريا، مادة التربية الإسلامية، تايتحطو فيها أسئلة متعلقة بالإلحاد. طبعا ما يمكنش نشقو على صدر واضعة الأسئلة ونعرفو النوايا ديالها. كل الاحتمالات ممكنة. تقدر تكون ختنا براسها ملحدة وباغية تدير إشهار غير مباشر لموجة الإلحاد التسونامية فالمغرب وفدول إسلامية أخرى. أو تقدر تكون مؤمنة مجاهدة باغية تنبه وتحذر وتدير مكافحة الإلحاد بحال جنود “أونتي-إلحاد” فمواقع التزاحم الاجتماعي. الخلاصة هي أن هادشي كامل نقاش زائف. ما عمر المشكل كان، أو غا يكون، إيمان ضد إلحاد. للي تاتروج لهاد الحرب الوهمية هي المؤمنة، ماشي الملحدة. الإلحاد ليس إلا موقف، موقف من وجود آلهة. فقط! الملحدة لاتؤمن بوجود آلهة. الإلحاد ما عندو معبد ما عندو كتاب مقدس. حيت المؤمنة ما تاتلقا مين تشد الملحدة، تاتضطر أنها تخرج الإلحاد من كونه مجرد موقف وتاتردو عقيدة عندها الوصايا العشر ديالها وعندها الرموز الدينية بحال داكشي دالأنبياء والتلاميذ ديالهم. المشكل الحقيقي هو مع الدين، ماشي مع الإيمان بوجود كائنات ميتافيزيقية. راه يلا ضربتي غير دويرة مزروبة فصفحات الملاحدة، غا تلقى جل كلامهم نقد للأديان، خاصة الإسلام والمسيحية. التركيز على نقاش الإلحاد هو مجرد محاولة بائسة باش تغطي الشمش بالغربال. الشمش فهاد الحالة هي للي تاتبين الكوارث الموجودة فالنصوص الدينية، والغربال هو تحويل النقاش لصراع إيماني الحادي. بإمكان الأخت الملحدة بكل سهولة تقلب الطاولة على المؤمنة وتآمن بأي سبب للكون، تولي ربوبية مثلا. هنا غانمشيو مباشرة للنقاش الحقيقي والأسئلة الجوهرية: واش هاد الأديان كاين أدلة على صحتها؟ واش هادالأديان صالحة لبناء أفضل المجتمعات؟ الأخت المؤمنة ما تايعجبهاش هاد النقاش لأنها تاتحس براسها فموقف دفاعي مستمر. موضوع الإيمان والإلحاد مريح بالنسبة ليها لجوج أسباب: أولا غا نبعدو تماما من الإسلام، ما تجبد ليا لا عبودية لا حدود لاويل كحل! وثانيا تاتحول المؤمنة بقدرة قادر إلى ربوبية، تاتلبس لعباية ديال جميع من يؤمن بإله ما. تانتذكر واحد المرة، كنت تاندير ترتيب مناظرة مع دونكيشوت من دونكيشوتات مكافحة طواحين الهواءالإلحادية. قلت ليه تفضل اقترح موضوع. قال ليا تفضل أنت، قلت ليه للي بغيتي أي موضوع إسلامي أنا معاك: المرأة فالإسلام، الحدود، الجهاد.. قال ليا الجهاد مزيان، قلت ليه أوكي قال ليا لا حبس! خصني تا أناشي حاجة نهاجمك بيها! قلت ليه أنا ما عنديش دين، شنو باغي تهاجم؟ فنهاية المطاف خرجنا بموضوع سريالي تلبية لرغبته: “الجهاد واللاأدرية” ؟! أغلب كلامو أثناء المناظرة كان على الملاحدة الأشرار للي قتلو الناس، ومازالين تايقتلوهم لدرجة أن حسب زعمه، واحد الملحد سويدي فجر نفسو ف 18 لا أدري؟! والله مانكتة! نرجعو لامتحانات البكالوريا والأسئلة العجيبة للي فيها. كنت تانتمنى لو كنت أنا التلميذ للي غا يجاوب. كلشي تايدور، بطريقة أو بأخرى، على مقاصد الشريعة وشعاراتها الرنانة. باغيين يفهمونا أن المقاصد هي للي غا تضمن لينا الحريات والحقوق والتعايش. ما كاينش شي ذر للرماد فالأعين، بل ضحك على الذقون أكثر من هذا. كيفاش غا نعتقو المرتد من القتل بهاد المقاصد؟ حفظ النفس؟ لا! حيت خاصو يتقتل بنص الأحاديث الصحيحة. بالعكس المقاصد تاتثبت لينا أنه خاصو يتقتل لأن القتل ديالو داخل فحفظ الدين. كذلك رجم الزاني المحصن. تا المقاصد الأخرى فيها الألغام من كل جانب. كيفاش غا تدير حفظ النسل ونتا عندك “الولد للفراش”؟ كيفاش غا تدير حفظ المال ونتا عندك “ليس على خائن ولا منتهب ولا مختلس قطع”؟ كل ما تعمقتي فالتفاصيل كل ما لقيتي لخواض والتدليس، الهدف هو تزيين أمور قبيحة وإيهام نفسك أنك ربحتي معركة وهمية ضد بعبع الإلحاد. 
الإلحاد فامتحانات البكالوريا: هادشي كامل نقاش زائف. ما عمر المشكل كان أو غا يكون إيمان ضد إلحاد.. الإلحاد ليس إلا موقف من وجود آلهة. فقط! وما عندو معبد ما عندو كتاب مقدس